b'\n_START_ARTICLE_\nLa copa blava\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nDespr\xc3\xa9s del su\xc3\xafcidi del seu amic Carles Casagemas el 1901, Pablo Picasso va decidir deixar Par\xc3\xads i tornar a Barcelona. Al gener seg\xc3\xbcent el pintor est\xc3\xa0 instal\xc2\xb7lat a l\'estudi d\'\xc3\x81ngel Fern\xc3\xa1ndez de Soto del carrer Nou de la Rambla, en el barri del Raval, on va pintar els terrats dels edificis propers, va passejar pels carrers i va visitar els bordells de la zona, molts dels quals va pintar, sobretot, dones amb mocador o xal, dretes, encorbades o d\'esquena; un m\xc3\xb3n que va plasmar en blau, el color que dominava la seva gamma crom\xc3\xa0tica, despr\xc3\xa9s d\'abandonar la policromia exuberant anterior. D\'aquest moment s\xc3\xb3n obres com Retrat de Jaume Sabart\xc3\xa9s amb gorgera i barret, La dona de la c\xc3\xb2fia, dues versions de Terrats de Barcelona, La dona del floc de cabells, La copa blava i Retrat de Sebasti\xc3\xa0 Junyent, totes pertanyents a la col\xc2\xb7lecci\xc3\xb3 del Museu Picasso de Barcelona.\n_START_SECTION_\nDescripci\xc3\xb3\n_START_PARAGRAPH_\nLa simplicitat compositiva, juntament amb la mestria t\xc3\xa8cnica que hi aboca, fan d\'aquest petit oli una obra d\'una bellesa pl\xc3\xa0stica excepcional: converteix una simple copa de vidre en un gerro en el qual reposa la flor. _NEWLINE_Picasso manifest\xc3\xa0 en una ocasi\xc3\xb3: "L\'objecte m\xc3\xa9s quotidi\xc3\xa0 \xc3\xa9s un vaixell, un vehicle del meu pensament. \xc3\x89s per a mi all\xc3\xb2 que la par\xc3\xa0bola \xc3\xa9s per a Crist". La copa, l\'extreu de les escenes de caf\xc3\xa8 i cabaret de la Barcelona i del Par\xc3\xads d\'aquells anys, que proliferen en la seua obra, de les taules on es recolzen personatges abatuts o alguns dels seus amics, per a individualitzar-la en una altra taula on comparteix protagonisme amb una flor de p\xc3\xa8tals vermells._NEWLINE_El vidre t\xc3\xa9 un centelleig real\xc3\xa7at amb blanc i tocs de blau-fosc que li d\xc3\xb3na la total transpar\xc3\xa8ncia i immaterialitat que accentuen el to misteri\xc3\xb3s i simb\xc3\xb2lic de l\'obra. A trav\xc3\xa9s seu, la visi\xc3\xb3 s\'allarga fins a l\'opac mur blau del fons. Aquest color tenyeix tota la composici\xc3\xb3 a excepci\xc3\xb3 dels p\xc3\xa8tals vermells de la flor, que conserva el cor i els nervis blaus. Aquesta esp\xc3\xa8cie de lliri amaril\xc2\xb7lis, s\xc3\xadmbol de la decad\xc3\xa8ncia fin de si\xc3\xa8cle, l\'hem trobat abans, el 1900, a la m\xc3\xa0 de Jaume Sabart\xc3\xa9s i Gual a Poeta decadent, com tamb\xc3\xa9 en alguns dibuixos d\'aquell moment que hi ha al Museu Picasso de Barcelona i en el ram de la Natura morta de l\'any 1901._NEWLINE_Un estudi radiogr\xc3\xa0fic d\'aquest oli sobre tela de 66,1\xc2\xa0\xc3\x97\xc2\xa028,5 cm ha descobert que sota aquest hi ha una pintura d\'un home de perfil. Fou donat per l\'artista al Museu Picasso de Barcelona l\'any 1970.'